Priit Põiklik
Priit Põiklik (sündinud 11. detsembril 1971 Tallinnas) on eesti ajakirjanik, kommunikatsioonijuht ja heategevuse korraldaja. Lõpetanud 1990. aastal Tallinna Arte Gümnaasiumi, 1996. aastal Tartu Ülikooli sotsioloogia eriala ja 2005. aastal Tartu Ülikoolis kommunikatsiooni magistriõpingud. Tema juhendaja oli professor Marju Lauristin. Õppinud õigusteadust Tartu Ülikoolis bakalaureuseõppes ja praegu jätkab õpinguid õiguse magistriõppes Tallinna Ülikoolis. 1999. aastal lõpetas Eesti Diplomaatide Kooli. Lapsepõlves õppis muusikaklassis klassikalist kitarri. Ülikoolis õppides töötas ühiskonnaõpetuse õpetajana Tartu Forseliuse Koolis (endise nimega Tartu 8. Keskkool). Olnud Eesti Rahvusringhäälingus Eesti Raadio uudistereporter, Vikerraadio ja Klassikaraadio saatejuht ja toimetaja, tegi kaastööd Eesti Televisioonile, 1999–2002 olnud Vabariigi Valitsuse kommunikatsiooninõunik ja peaminister Mart Laari meedianõunik. Töötanud Eesti Krediidipanga turundusosakonna juhatajana, Saku Õlletehase, Eesti Haigekassa, Veeteede Ameti kommunikatsioonijuhina , Politsei- ja Piirivalveameti, Siseministeeriumi kommunikatsiooninõunikuna. 2021. aastast töötab SA-s Kodanikuühiskonna Sihtkapital. Nõustab Eesti tippjuhte ja poliitikuid kommunikatsiooni valdkonnas. Ta korraldab mitmeid heategevusprojekte: suvised kontserdisarjad "Klassikat meeshäälel ja orelile" alates 2015. aastast Eestimaa kirikute muusikatöö ja orelite taastamise toetuseks; kontserdisari "Valgus toob rõõmu" 2018. aastal, millega toetati Tallinna Vaimse Tervise Keskust valgusteraapialampide soetamisel; kontserditurnee Eestimaa kirikutes 2019. aastal, millega koguti annetusi Türi koolipoisi Rasmus Juhansoni taastusravi toetuseks. Olnud hommikuprogrammi juht Vikerraadios, raadiojaamas STAR FM, rahvusvahelise džässifestivali Jazzkaar pressiesindaja ja haridusmessi Teeviit üks korraldajaid.